Ingen kom til skade, men beboerne i et hus på Nørregade i Hørby ved Sæby står hjemløse efter en voldsom brand, der raserede huset kort efter midnat. Det fortæller vagtchef ved Nordjyllands Politi Jesper Sørensen. - Beboerne opdagede selv branden og fik sig reddet ud i tide, siger han. Branden er startet i en garage, hvor den hurtigt blev så voldsom, at der var fare for spredning til andre huse i nabolaget, så de to politipatruljer på stedet måtte sikre sig, at alle naboer var vågne, fortæller vagtchefen. - Det var ret voldsomt en overgang og et par gasflasker, der stod i garagen sprang, siger Jesper Sørensen. Brandfolk fra Nordjyllands Beredskab fik bekæmpet branden og kunne forlade stedet igen sidst på natten, lyder det fra bedreskabet på Twitter. Teknikere skal nu undersøge stedet for at finde frem til brandårsagen.

Referat:
En brand i en garage spredte sig natten til mandag til beboelsen i et hus på Nørregade, der blev voldsomt beskadiget ved branden.